29. ΒΑΣΙΛΙΚΟΝ ΔΙΑΤΑΓΜΑ υπ’ αριθ.680 της 27 Οκτ./8 Νοεμ.1972 (ΦΕΚ Α΄ 195) Περί υπαγωγής του προσωπικού των Ανωτάτων Βιομηχανικών Σχολών Πειραιώς και Θεσσαλονίκης εις τα «Ταμείον Αρωγής Υπαλλήλων αρμοδιότητος Υπουργείου Εθνικής Παιδείας και Θρησκευμάτων», «Ταμείον Προνοίας Δημοσίων Υπαλλήλων» και «Μετοχικόν Ταμείον Πολιτικών Υπαλλήλων». Έχοντες υπ’ όψιν : α) Το άρθρ.4 του Ν.Δ.4578/1966 (ΦΕΚ 234-Α) «περί κυρώσεως πράξεων Υπουργικού Συμβουλίου και άλλων τινών διατάξεων», β) το Ν.Δ.456/1970 (ΦΕΚ 53-Α΄) «περί ρυθμίσεως θεμάτων διδακτικού βοηθητικού και διοικητικού προσωπικού των Ανωτάτων Βιομηχανικών Σχολών», και γ) την υπ’ αριθ.544/1972 γνωμοδότησιν του Συμβουλίου Επικρατείας, προτάσει των Ημετέρων επί της Εθνικής Παιδείας και Θρησκευμάτων, Οικονομικών και Κοινωνικών Υπηρεσιών Υπουργών, απεφασίσαμεν και διατάσσομεν : Άρθρ.1.-Άπαν το τελούν εν ενεργεία κατά την δημοσίευσιν του παρόντος ή εφ’ εξής διοριζόμενον, Ανώτερον και Βοηθητικόν Διδακτικόν Προσωπικόν, ως και το Διοικητικόν Προσωπικόν των Ανωτάτων Βιομηχανικών Σχολών Πειραιώς και Θεσσαλονίκης, πλην των ημερομισθίων και των επί συμβάσει, έχον την ιδιότητα του Δημοσίου υπαλλήλου ως το προσωπικόν των άλλων Ανωτάτων Εκπαιδευτικών Ιδρυμάτων, υπάγεται αυτοδικαίως εις την υποχρεωτικήν ασφάλισιν των: α) Ταμείου Αρωγής Υπαλλήλων αρμοδιότητος Υπουργείου Εθνικής Παιδείας και Θρησκευμάτων. β) Ταμείου Προνοίας Δημοσίων Υπαλλήλων, και  γ) Μετοχικού Ταμείου Πολιτικών Υπαλλήλων. Επί της ασφαλίσεως ταύτης εφαρμόζονται αναλόγως άπασαι αι ισχύουσαι εφ’ εκάστου των ως άνω Ταμείων διατάξεις της κειμένης νομοθεσίας, επιφυλασσομένων μόνον των διατάξεων του άρθρ.2 του παρόντος. Άρθρ.2.-1.Ως προϋπηρεσία των περί ων το παρόν Β. Δ/μα προσώπων, δυνάμενη τη αιτήσει των ενδιαφερομένων να αναγνωρισθή, λογίζεται η κατά τας διατάξεις της περιπτ. α΄ της παρ. 1 του άρθρ.2 του Α.Ν.1854/1951 (ΦΕΚ 182 Α΄) και των άρθρ.1 και 2 του Ν.Δ.441/1970 (ΦΕΚ 39 Α΄) αναγνωριζομένη ως δημοσία συντάξιμος, ως και πάσα ετέρα τοιαύτη, προβλεπομένη υπό των εφ’ εκάστου Ταμείου ισχυουσών διατάξεων. 2.Ο χρόνος της κατά την προηγουμένην παράγραφον του παρόντος άρθρου προϋπηρεσίας, αναγνωρίζεται και εξαγοράζεται ως συντάξιμος δι’ αποφάσεων των Δ.Σ. των εν άρθρ.1 αναφερομένων Ταμείων, εφαρμοζομένων αναλόγως, των οικείων διατάξεων της νομοθεσίας ενός εκάστου εξ  αυτών. Εις τους Ημετέρους επί της Εθνικής Παιδείας και Θρησκευμάτων, Οικονομικών και Κοινωνικών Υπηρεσιών Υπουργούς, ανατίθεμεν την δημοσίευσιν  και εκτέλεσιν του παρόντος Δ/τος. 